钦定古今图书集成/明伦汇编/氏族典/第034卷 > 《廖用贤尚友录》 > 锺化民
## 钦定古今图书集成/明伦汇编/氏族典/第034卷 > 《廖用贤尚友录》 > 锺化民

按《明外史锺化民传》：“化民，字维新，仁和人。举万历八
年进士。授惠安知县，多异政。移知乐平，治复最，征授
御史。与何卓、王慎德交章请建储，不报。出视陕西茶
马，巡按山东。坐取官银，调行人司正，累迁仪制郎中。
沈王珵尧请封其庶子为郡王，化民持不可。帝传谕
曰：‘第予虚名，令藉是婚娶耳’。化民奏曰：‘沈王子与元
子孰亲？王子不即封，虑妨婚娶；元子不即立，不虑妨
豫教乎’？”帝怒，以化民辞直，无以难。帝命并封三王，化
民与顾允成等面诘王锡爵于朝房。寻进光禄丞。二
十二年，河南大饥，人相食。命化民兼河南道御史往
赈。荒政具举，民大悦。既竣，绘图以进。帝嘉之，擢太常
少卿。二十四年，以右佥都御史巡抚河南，讨平南阳
矿盗。夹河贼啸聚数千人，复督兵破之。化民居官勤
厉，所至有声。遍历八府，延父老问疾苦。劳瘁卒官。诏
赠右副都御史，赐谥曰“忠惠。”